बड़े बड़े लेखक यह कहते सुने गए हैं कि मैं आलोचना से नहीं डरता मैं वही लिखता हूँ जो मेरी अंतरात्मा कहती है या मैं भोगा हुआ यथार्थ लिखता हूँ इत्यादि इत्यादि। पर यह सब वे लोग तब कहते हैं जब वे प्रसिद्ध हो चुके होते हैं और अपने व्यक्तित्व का निर्माण कर चुके होते हैं। नए लोगों के लिए चुप रह कर देखने-समझने की नीति ज्यादा फ़ायदेमंद रहती है। आलोचना से दोस्ती रखना अच्छी बात है। वह बिना माँगे मिलती है, उसमें काम की बहुत सी चीज़ें होती हैं जो हमारे व्यक्तित्व के निर्माण में काम आती हैं। हर आलोचना पर ध्यान देना और उसमें से अपने काम की चीज़ को अपनाना बहुत बड़ी कला है हर लेखक को इसे सीखने की आदत बनाना चाहिए। विनम्रता से हम बहुत से लोगों का स्नेह प्राप्त करते हैं और उनके आशीर्वाद स्वरूप बताए गए गुरों को अपनाकर जीवन में आगे बढ़ते हैं। अकड़ू और बड़बोले व्यक्ति से कोई भी बात नहीं करना चाहता उसे अपने अनुभवों का ख़ज़ाना कौन देगा? इसलिए आलोचना करने वाला क्या कह रहा है उस पर गंभीरता से विचार ज़रूर करना चाहिए। दूसरी महत्त्वपूर्ण बात यह है कि अस्वीकृति को आलोचना समझना चाहिए विफलता या तिरस्कार नहीं। संपादक के लिए लेखक महत्त्वपूर्ण होते हैं। समयाभाव के कारण रचनाओं पर प्रतिक्रिया देना संपादक के लिए संभव नहीं होता पर रचना को हटाते समय उनके मन में तिरस्कार की भावना नहीं होती है। वे यही सोचते है कि इस रचनाकार को अभी विकास की ज़रूरत है। इसलिए निराशा छोड़ कर अस्वीकृति और आलोचना से दोस्ती रखना लेखक के लिए बहुत महत्त्वपूर्ण है।